Guardians of the Galaxy
„Guardians of the Galaxy“ (oʻzbekcha manbalarda „Galaktika qoʻriqchilari“ oʻlaroq maʼlum) — 2014-yilda chiqarilgan superqahramonlik filmi; „Marvel kinematografiya koinoti“ (MKK) mediafranshizasidagi oʻninchi film. Marvel Comics komikslaridagi ayni nomli superqahramonlar jamoasiga asoslangan. Marvel Studios kinostudiyasi tomonidan ishlangan, Walt Disney Studios Motion Pictures tomonidan esa tarqatilgan. Filmga James Gunn rejissyorlik qilgan. Bosh rollarni Chris Pratt, Zoe Saldaña, Dave Bautista, Vin Diesel, Bradley Cooper, Lee Pace, Michael Rooker, Karen Gillan, Djimon Hounsou, John C. Reilly, Glenn Close va Benicio del Toro ijro etgan. Film premyerasi 2014-yilning 21-iyulida Dolby teatrida boʻlib oʻtgan. Umumjahon boʻylab kinoprokatlarda $773,3 million mablagʻ toʻplab, 2014-yilning uchinchi eng kassapob filmiga aylangan. Filmning ikkita sikveli bor: „Guardians of the Galaxy Vol. 2“ (2017) va „Guardians of the Galaxy Vol. 3“ (2023).